De små isbjørneunger er begyndt at bevæge sig mere rundt i hulen, og det betyder at de måske ikke altid er foran kameraet.

I dag hilste dyrepasser Katrine Christensen på de to isbjørneunger for første gang, da hun skulle fodre moren Malik med yndlingsspisen: Tomater. Og selvfølgelig lidt drikkevand. Bag den store Malik tumlede de små isbjørneunger rundt. - Det er et godt tegn, at de begynder at gå mere rundt. De begynder at lære at gå og kan udforske flere hjørner i hulen, forklarer hun. Og netop derfor er det ikke længere sikkert, at ungerne er helt så meget i kameraets linse på TV2 Nords direkte video. Hulen er nemlig større end den tager sig ud på vores kamera, og det er helt naturligt for isbjørneungerne at ville udforske resten af hulen. Ungerne tog det helt roligt, da Katrine Christensen fodrede moren, så hun havde mulighed for at filme dem og se dem an. - De har det så fint, slår dyrepasseren fast. Det vides endnu ikke, hvornår isbjørneungerne og mor Malik kommer ud fra hulen. Malik plejer selv at give tegn til dyrepasserne, når hun vurderer, at ungerne er store nok til at kunne gå uden at vælte og følge med hende ud. Når tiden er til det, slår hun på lågen med sine poter.